Sojuz MS-02

**Sojuz MS-02** bola ruská kozmická loď typu Sojuz. Dňa 19. októbra 2016 úspešne vyštartovala z kozmodrómu Bajkonur k Medzinárodnej vesmírnej stanici (ISS), kam dopravila troch členov Expedície 49. Potom zostala u ISS ako záchranná loď až do apríla 2017, kedy sa s ňou rovnaká trojica kozmonautov vrátila späť na Zem.

## Posádka
*  Sergej Ryžikov (1), veliteľ, Roskosmos (CPK)
*  Andrej Borisenko (2), palubný inžinier 1, Roskosmos (CPK) 
*  Robert Kimbrough (2), palubný inžinier 2, NASA

### Záložná posádka
*  Alexandr Misurkin, veliteľ, Roskosmos (CPK) 
*  Nikolaj Tichonov, palubný inžinier 1, Roskosmos (CPK)
*  Mark Vande Hei, palubný inžinier 2, NASA

## Priebeh letu
Sojuz MS-02 mal pôvodne štartovať 23. septembra 2016, ale problémy s elektronickou súčiastkou pod jedným z kresiel kozmickej lode a jej následná výmena spôsobili takmer mesačný odklad štartu.

Dňa 19. októbra 2016 o 08:05:14,378 svetového času (UTC) Sojuz MS-02 úspešne vyštartoval pomocou nosnej rakety Sojuz-FG z Bajkonuru. Kozmická loď bola približne po deviatich minútach od štartu navedená na počiatočnú obežnú dráhu vo výške 200,22 – 242,42 km. Po dvoch dňoch letu, 21. októbra o 09:52:27 UTC, sa loď pripojila k spojovaciemu uzlu modulu Poisk na Medzinárodnej vesmírnej stanici (ISS). Posádka prešla na stanicu a zapojila sa do práce Expedície 49.

Dňa 10. apríla 2017 o 07:57:26 UTC sa Sojuz MS-02 s rovnakou trojicou odpojil od Medzinárodnej vesmírnej stanice a v ten istý deň o 11:20:21,6 UTC úspešne pristál v kazašskej stepi neďaleko Džezkazganu. Pri vystrelení padáku vo výške približne 8 km niektorá z jeho častí nedopatrením narazila do zvaru pretlakovej kabíny Sojuzu, čoho výsledkom bola lokálna prasklina, z ktorej začal unikať vzduch. Napriek tomu, že došlo len k čiastočnej strate vnútornej atmosféry a v tejto výške už neboli životy kozmonautov oblečených v skafandroch Sokol v ohrození, musel byť celý incident dôkladne vyšetrený. Príčinou udalosti bol pravdepodobne spôsob skladania padáku, pričom istý vplyv mohol mať aj uhol zostupu kozmickej lode. Do výroby boli po tomto incidente zavedené kroky, ktoré zabezpečili jeho elimináciu pre ďalšie misie.

## Galéria

Súbor:Expedition 49 Red Square Visit (NHQ201609010007).jpg|Posádka Sojuzu pred Chrámom Vasilija Blaženého v Moskve
Súbor:Expedition 49 Preflight (NHQ201609150016).jpg|Kozmická loď Sojuz MS-02 počas predletových kontrol 
Súbor:Expedition 49 Rollout (NHQ201610160005).jpg|Prevoz nosnej rakety na štartovaciu rampu, 16. október 2016
Súbor:Expedition 49 Rollout (NHQ201610160030).jpg|Nosná raketa Sojuz-FG po vztýčení na štartovacej rampe
Súbor:Expedition 49 Preflight (NHQ201610190006).jpg|Posádka sa lúči pred štartom
Súbor:Expedition 49 Launch (NHQ201610190024).jpg|Štart Sojuzu MS-02 z Bajkonuru, 19. október 2016
Súbor:Expedition 49 Launch (NHQ201610190014).jpg|Štartujúca raketa Sojuz-FG
Súbor:Expedition 50 Soyuz MS-02 Landing (NHQ201704100009).jpg|Návratový modul Sojuzu MS-02 klesá na padáku
Súbor:Expedition 50 Soyuz MS-02 Landing (NHQ201704100001).jpg|Pristátie Sojuzu v kazašskej stepi juhovýchodne od Džezkazganu, 10. apríl 2017
Súbor:Expedition 50 Soyuz MS-02 Landing (NHQ201704100022).jpg|Pátracie a záchranné tímy po príchode k návratovému modulu krátko po pristátí
Súbor:Expedition 50 Soyuz MS-02 Landing (NHQ201704100002).jpg|Posádka po vyzdvihnutí z kabíny


## Referencie


## Iné projekty

## Externé odkazy
* Informácie o lete Sojuzu MS-02

Kategória:Kozmické lode Sojuz
Kategória:Kozmické lety s ľudskou posádkou
Kategória:Základné posádky Medzinárodnej vesmírnej stanice
Kategória:Kozmonautika v 2016
Kategória:Kozmonautika v 2017